《寄史伯强》
宋代·周孚

一日抵三岁，子行踰十旬。昔如宫应商，今若参与辰。

力挽殊未来，叹息寒江滨。附书双鲤鱼，沧波正奫沦。

平生金石交，如子不数人。饱更松桂秋，不羡桃李春。

向来相期处，可但髯绝伦。一朝忽去眼，那能不酸辛。

悠悠世网中，双鬓各已新。岂无耦耕约，奈此离别频。

富贵朝露耳，莫负头上巾。归来建德国，与子同问津。

作者简介：（1135—1177）济南人，寓居丹徒，字信道，号蠹斋。孝宗乾道二年进士。淳熙初，官至真州教授。工诗，文章不事雕绘。有《蠹斋铅刀编》。